Núdzové pristátie bombardéra B-17 „Sugar Report“ pri Hatalove (1944)

Núdzové pristátie bombardéra B-17 „Sugar Report“ pri Hatalove bola udalosť z druhej svetovej vojny, ktorá sa odohrala 26. decembra 1944 pri obci Hatalov na území oslobodenom Červenou armádou a pričlenenom k obnovenému Česko-Slovensku. Bombardovacie lietadlo typu B-17 Flying Fortress amerického letectva bolo počas misie vážne poškodené protilietadlovým delostrelectvom a posádka sa rozhodla pristáť na území kontrolovanom Spojencami.

 Priebeh udalosti 
Dňa 26. decembra 1944 vykonala 15. letecká armáda amerických vzdušných síl posledný zo série ničivých náletov na rafinérie Blechhammer (dnes Blachownia Śląska), Odertal (Zdzieszowice) a Osvienčim na juhu dnešného Poľska (vtedy na území Nemecka). Náletu sa zúčastnilo 333 štvormotorových bombardérov B-24 Liberator a B-17 Flying Fortress, ktoré zhodili na ciele spolu 708,5 ton bômb. Na základne v Taliansku sa nevrátilo 11 B-24 a 8 B-17. Liberatory 47. bombardovacieho krídla napadli železničný most v Ora, viadukt v meste Avisio v Taliansku a príležitostné ciele. Ďalších 26 stíhačiek P-38 Lightning zaútočilo na železničný most v talianskom meste Latisana. Bombardéry počas celej akcie sprevádzali stíhači na lietadlách P-51 Mustang a P-38.


K útoku na rafinériu Blechhammer-Juh vyslala 301. bombardovacia skupina 28 lietadiel B-17 Flying Fortress, ktoré vzlietli zo základne Lucera ráno o 06:52 hod. O dve hodiny neskôr sa pripojili k druhej útočnej formácii 5. krídla, ktorá pozostávala z vedúcej 99. skupiny, vpravo a vyššie letiacej 2. skupiny a 301. skupiny na pozícii vľavo dolu. V čase medzi 12:38 až 12:41 boli všetky stroje nad cieľom, na ktorý zhodili z výšky 8 000 metrov celkovo 336 kusov 500-librových RDX bômb. Nemeckí stíhači sa neobjavili, ale v oblasti Blechhammeru bola hustá protilietadlová paľba, ktorá spôsobila 301. skupine stratu troch lietadiel. B-17G (44-6337 „Kandy“) z 352. letky s pilotom Harrym O. Filerom a B-17G (42-97705 „Dede“) z 32. letky s pilotom Donaldom W. Ewingom boli zasiahnuté flakom a dopadli na poľskom území.

Tretím strojom, ktorý sa nevrátil na základňu, bol B-17G-50-VE (44-8186 „Sugar Report”) z 32. letky, ktorý pilotoval 1st Lt. Ralph H. Kagi. Bombardér bol nad cieľom poškodený protilietadlovým delostrelectvom, pričom zásah vyradil dva motory, znefunkčnil „turbo“ na treťom motore a zasekol bomby v bombovnici. Mechanik S/Sgt. Sinclair J. Murchy dokázal pomocou skrutkovača presunúť bomby z pravej strany na ľavú, pričom bomby na ľavej strane bolo možné predtým odhodiť ručne. Pilot sa rozhodol nevracať späť na základňu Lucera, ale preletieť na východ, kde sa nachádzalo sovietske poľné letisko. Po urputnej snahe posádky udržať lietadlo vo vzduchu bombardér núdzovo pristál asi jeden kilometer za frontovou líniou na zamrznutom a pooranom poli pri obci Hatalov na území oslobodenom Červenou armádou a pričlenenom k obnovenému Česko-Slovensku. Letci po vystúpení napočítali 360 dier v trupe svojho lietadla a neskôr sa dozvedeli, že ich takmer zostrelil sovietsky stíhač.

 Pomoc miestnych obyvateľov 
Posádka bola srdečne prijatá obyvateľmi obcí Hatalov, Budkovce a Dúbravka. Miestni im poskytli jedlo, útočisko a pomoc. Americkí letci tu strávili 51 dní, počas ktorých sa zotavovali a čakali na možnosť návratu.

 Posádka lietadla 

 Meno  Hodnosť  Funkcia Ralph H. Kagi  1st Lt.  pilot William F. Wunderlich  2nd Lt.  kopilot Fred S. Meade  1st Lt.  navigátor Windsor F. Bounds  1st Lt.  bombometčík Donald R. Burns  F/O  letový inžinier/strelec hornej veže Sinclair J. Murchy  S/Sgt.  rádiový operátor Maurice Glassy  T/Sgt.  strelec guľovej veže Matthew Polynack  S/Sgt.  ľavý bočný strelec Robert D. Irvine  S/Sgt.  pravý bočný strelec Robert E. Richards  S/Sgt.  zadný strelec

 Trasa návratu 
Po dohode so sovietskymi úradmi sa posádka vydala na cestu späť do Talianska. Ich trasa viedla cez mestá:

 Sanok
 Stryj
 Ľvov
 Kyjev
 Poltava
 Teherán
 Káhira
 Atény
 Lucera

Dátum návratu: 15. február 1945.

 Pamätníky 
 Pamätník v Hatalove 
V roku 2019 bol v obci Hatalov odhalený pamätník posádke lietadla „Sugar Report“. Pamätník obsahuje informačnú tabuľu v slovenčine a angličtine a pripomína hrdinstvo amerických letcov a solidaritu miestnych obyvateľov.

 Náučný chodník v Budkovciach 
náhľad|Torzo klapky a informačná tabuľa v Budkovciach

V obci Budkovce sa nachádza Náučný chodník Cinterik – Rybníky, ktorý je súčasťou Zeleného areálu na severnom okraji obce. Chodník má 13 zastávok a jedna z nich sa venuje udalosti núdzového pristátia amerického bombardéra B-17 „Sugar Report“ v decembri 1944.

Zastávka obsahuje torzo klapky z bombardéra a informačnú tabuľu, ktorá približuje historický kontext misie, údaje o posádke a reakciu miestnych obyvateľov.

 Výpovede pamätníkov 

 Technické údaje lietadla 
 Typ: B-17G Flying Fortress
 Prezývka: „Sugar Report“
 Posádka: 10 členov
 Výzbroj: 10× guľomet M2 Browning kalibru 12,7 mm
 Bombový náklad: až 8,84 ton
 Radar: H2X
 Bombový zameriavač: Norden M-9

 Referencie 

 Zdroje 
 B-17 44-8186 / Sugar Report – b17flyingfortress.de
 Pamätník posádky „Sugar Report“ – uswarmemorials.org
 Informačná tabuľa – US War Memorials
 Kronika leteckej vojny nad Slovenskom

Kategória:Letecká vojna nad Slovenskom počas druhej svetovej vojny
Kategória:Letecké nehody
Kategória:1944 na Slovensku
Kategória:Hatalov
Kategória:Budkovce (okres Michalovce)